次韻子紹臘雪書事
作者：周紫芝
朝代：宋

paragraphs: 君莫愛廣寒殿冷月姊歸，夜乘白鳯空中飛。
何如長安城中千門萬户雪，玉皇后闕人間稀。
明年王春月書正，瑞麦垂黄臘前應。
袞衣丞相穆天縡，白髪野人歌聖政。
吾生老矣直宜休，此心欲話誰當酬。
短犁青帽耕雪壟，破曉何時歸飯牛。
誦君新詩如七發，酒酣起舞耳亦熱。
滿夜方伴月嬋娟，開户不知風凛冽。